als_Latn dik_Latn sag_Latn
Pasionin për makinat e ka shndërruar në një zanat jete. Korçari Kostandin Shaka për vite të tëra ka punuar me automjetet duke arritur deri edhe ndërtimin nga e para të një makine tërësisht unike në llojin e saj. Ai ka mundur ta projektojë atë në një ofiçinë të vogël, pranë shtëpisë së tij. Punën për ndërtimin e këtij automjeti, ai thotë se e ka nisur vite më pare, duke bërë projektin në një kompjuter dhe më pas ka nisur realizimin duke grumbulluar pjesë të automjeteve të ndryshme dhe një motor të vogël. “Gjithçka nisi thjesht si një dëshirë e momentit, por më pas u kthye në një përgjegjësi dhe synim për ta çuar deri në fund”.
Konstandini thotë se ka qenë pasioni për makinat që e ka nxitur për të realizuar një mjet të tillë. “Kur ke pasionin, nuk është shumë e vështirë. Nuk më ka marrë shumë kohë, vetëm 1 vit. Mu desh të grumbulloja pjesë të ndryshme nga makina të ndryshme dhe më pas të ndërtoja një automjet nga e para me pjesët e grumbulluara”, thotë Kostandini. Sot ai ndihet krenar që mundi ta çojë deri në fund ëndrrën e tij.
Shpikja e Konstandinit ka tërhequr vëmendjen e shumë personave, nisur nga kurioziteti për të parë nga afër dhe provuar një makinë të tillë.
“Dal shpesh nëpër qytet me këtë automjet dhe e shoh që tërheq vëmendjen e të gjithë atyre që më shohin, madje ndonjëherë më kërkojnë edhe të qëndroj që të bëjnë foto me të. Por ky nuk është projekti im i vetëm, të tjera plane kam për të ardhmen, por nuk dua ti zbuloj që tani, dua ti bëj publike kur të vijë momenti”.
Konstandini prej vitesh administron një servis, që gëzon respektin e të gjithëve në qytetin e Korçës, për punën e bërë me profesionalizëm dhe korrektësi. Ai e ka marrë këtë zanat, shumë vite më parë, që kur ishte ende adoleshent. Në atë kohë jetonte me familjen e tij në Greqi dhe aty mësoi këtë profesion. Më pas familja u rikthye në qytetin e Korçës dhe kështu ai mori me vete jo vetëm një profesion por edhe pasionin për të punuar me automjetet.
Sot ai është bërë një zanatçi i zoti dhe mëson edhe të rinj që duan të punësohen pranë servisit të tij. Kostandini përpiqet që përveç sekreteve të zanatit, t’ju transmetojë të rinjve edhe pasionin për këtë profesion, ashtu si ia kanë trashëguar mësuesit atij.
als_Latn als_Latn als_Latn als_Latn als_Latn als_Latn